《代简奉寄三山方时父遇游几叟明复》
宋代·五迈

昔我游三山，稠中得二友。
初交方时父，后识游几叟。
大比献能书，厥岁在西酉。
垂钓文海中，修鳞上钩否。
蔡簿校文回，曰方其所取。
有高说夫者，姓名出其右。
同游本弟昆，紫荆偶分剖。
游虽迟再荐，楚弓楚人有。
余评时父才，进士中少耦。
词绝似秦七，诗已迫黄九。
几叟尤不凡，耿耿良自负。
英辞沮金石，真气干星斗。
等是青云人，科第争前后。
射策对天墀，会须为举首。
三年一抡魁，须服天下口。
毋为陈诚之，要作张无垢。
狂生分不才，生老未觉丑。
向坐太饶舌，相看拥从手。
六阶何惜镌，百谪亦甘受。
不爱骑鹤姿，看人作太守。
只读相牛经，教了事农亩。
乏地堪置锥，仰天频击缶。
二君最知心，一别忽许久。
作计分寄之，或赏千金帚。
并简潘庭坚，何时一樽酒。